Zzyzx
Zzyzx [ˈzaɪzɪks] on asula USA-s California osariigis San Bernardino maakonnas. Asula paikneb Mojave kõrbe looduskaitsealal (Mojave National Preserve). Lähim suurim asula on Baker, mis asub 11 kilomeetri kaugusel põhjas. Asulasse viib kiirteelt Interstate 15 7,2 kilomeetri pikkune kõrvalmaantee Zzyzx Road. Nime Zzyzx andis sellele 1944. aastal metodist Curtis Howe Springer, kes väitis, et "Zzyzx" peaks olema inglise keele sõnaraamatus viimane sõna. Ta rajas sinna mineraalkuumaveeallikate juurde tervisekeskuse. 1974. aastal läks piirkond riigi valdusse. Praegu haldab seda Rahvusparkide Teenistus. Alates 1976. aastast on California Osariigi Ülikool uurinud seal kõrbeökoloogiat.